PRIJEDLOG PRAVILNIKA


Temeljem članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26 – dalje: Zakon o javnoj nabavi) i članka 45. Statuta Općine Donja Voća („Službeni glasnik Varaždinske županije“ broj 19/21), Općinsko vijeće Općine Donja Voća na 9. sjednici održanoj 28. rujna 2026. godine donosi 

PRAVILNIK 
O PROVEDBI POSTUPAKA JEDNOSTAVNE NABAVE
I. OPĆE ODREDBE 
Članak 1.
Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuju se pravila, uvjeti i način postupanja Općine Donja Voća (u daljnjem tekstu: Naručitelj) u provedbi postupaka nabave robe i usluga procijenjene vrijednosti manje od 50.000,00 eura bez PDV-a te nabave radova procijenjene vrijednosti manje od 100.000,00 eura bez PDV-a (u daljnjem tekstu: jednostavna nabava). Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV). 
Članak 2. 
U provedbi postupaka nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte Naručitelja. 
U provedbi postupaka nabave obveza je poštivati načela javne nabave iz članka 4. Zakona o javnoj nabavi te primjenjivati metode sprečavanja, prepoznavanja i uklanjanja sukoba interesa sukladno odredbama članaka 75. do 83. Zakona o javnoj nabavi.
Izrazi koji se koriste u ovom Pravilniku, a imaju rodno značenje odnose se jednako na muški i ženski rod. 
Članak 3.
Jednostavna nabava procijenjene vrijednosti jednake ili veće od 5.000,00 eura evidentira se u Planu nabave Naručitelja. Na odredbe o sadržaju, donošenju, promjenama te objavama Plana nabave odgovarajuće se primjenjuju odredbe Zakona o javnoj nabavi. 

II. VRSTE POSTUPAKA JEDNOSTAVNE NABAVE
Članak 4.
Postupci jednostavne nabave prema ovom Pravilniku dijele se na:
· postupak jednostavne nabave male vrijednosti – postupci nabave robe, radova ili usluga procijenjene vrijednosti manje od 15.000,00 eura bez PDV-a,
· postupak jednostavne nabave velike vrijednosti – postupci nabave roba i usluga procijenjene vrijednosti iznad 15.000,00 eura bez PDV-a i manje od 50.000,00 eura bez PDV-a, odnosno nabave radova procijenjene vrijednosti iznad 15.000,00 eura bez PDV-a te manje od 100.000,00 eura bez PDV-a.

III. PROVEDBA POSTUPKA JEDNOSTAVNE NABAVE MALE VRIJEDNOSTI 
Članak 5.
Postupak jednostavne nabave male vrijednosti do 15.000,00 eura bez PDV-a provodi se izdavanjem narudžbenice, prihvatom računa ili zaključenjem ugovora s gospodarskim subjektom po vlastitom izboru, uz primjenu načela ekonomičnosti, učinkovitosti i svrhovitosti trošenja javnih sredstava, na temelju prethodno provedene analize tržišta ili prikupljenih ponuda.
Postupak jednostavne nabave male vrijednosti provodi osoba ili osobe koje ovlasti zakonski zastupnik Naručitelja.
Prilikom provođenja postupaka jednostavne nabave procijenjene vrijednosti jednake ili manje od 15.000,00 eura moguće je primjenjivati elektronička sredstva komunikacije sukladno članku 15. stavak 3. točka c) Zakona o javnoj nabavi.
Ako se izdaje narudžbenica, ista najmanje sadrži podatke o Naručitelju i gospodarskom subjektu, vrsti robe, radova ili usluga, specifikaciji, jedinici mjere, količini, jediničnoj i ukupnoj cijeni, roku i mjestu isporuke te načinu i roku plaćanja. Elektronička komunikacija koja sadrži sve bitne elemente narudžbenice smatra se narudžbenicom. Narudžbenicu izdaje i potpisuje čelnik Naručitelja ili osoba koju on ovlasti.
Postupak jednostavne nabave male vrijednosti može se, u cijelosti ili djelomično, provoditi prema pravilima za provedbu postupka jednostavne nabave velike vrijednosti.
Postupak jednostavne nabave do 5.000,00 eura u pravilu se provodi izdavanjem narudžbenice ili prihvatom računa i ne evidentira se u Planu nabave i Registru ugovora. 

IV. PROVEDBA POSTUPKA JEDNOSTAVNE NABAVE VELIKE VRIJEDNOSTI 
Članak 6.
Postupak jednostavne nabave velike vrijednosti započinje Odlukom o početku jednostavne nabave koju donosi zakonski zastupnik Naručitelja. 
Odluka o početku jednostavne nabave, u pravilu, sadrži: 
· naziv predmeta nabave, 
· procijenjenu vrijednost nabave, 
· izvor planiranih/osiguranih sredstava, 
· podatke o članovima stručnog povjerenstva, 
· ostale podatke ovisno o predmetu nabave. 
Članovi stručnog povjerenstva (minimalno 2 člana, od kojih u pravilu barem jedan ima važeći certifikat iz područja javne nabave) pripremaju i provode postupak jednostavne nabave. 
Članovi stručnog povjerenstva ne moraju biti zaposlenici Naručitelja. 
Prije donošenja Odluke iz stavka 1. ovog članka, ovlaštene osobe Naručitelja dužne su provesti i dokumentirati prethodnu analizu tržišta u svrhu provjere cjenika i utvrđivanja realne procijenjene vrijednosti nabave. 
Članak 7.
Postupak jednostavne nabave velike vrijednosti (iznad 15.000,00 eura bez PDV-a) provodi se elektroničkim sredstvima komunikacije putem modula jednostavne nabave na Elektroničkom oglasniku javne nabave Republike Hrvatske (EOJN RH), sukladno odredbama Zakona o javnoj nabavi.
Za postupke jednostavne nabave robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura naručitelj je obvezan provesti postupka putem javne objave u modulu jednostavne nabave EOJN RH, sukladno članku 15. stavak 6.
Iznimno od stavka 2. ovog članka, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno stavku 1. ovog članka u slučajevima:
a) Ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) Ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt,
3. ako je to nužno radi zaštite isključivih prava, uključujući prava intelektualnog vlasništva.
c) Ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
U slučaju primjene iznimke iz stavka 3. ovog članka, razlozi za primjenu navode se i obrazlažu u objavi u modulu jednostavne nabave EOJN RH.
Članak 8.
U postupku jednostavne nabave velike vrijednosti, Poziv na dostavu ponude mora biti jasan, razumljiv i nedvojben te izrađen na način da sadrži sve potrebne podatke koji ponuditelju omogućavaju izradu i dostavu ponude. 
Poziv na dostavu ponude u pravilu sadržava podatke o javnom naručitelju, kontakt osobu, broj telefona i adresu elektroničke pošte, opis predmeta nabave, troškovnik, kriterij za odabir ponude te rok za dostavu ponude i način dostavljanja ponuda. 
U Pozivu na dostavu ponuda mogu se odrediti i osnove za isključenje, kriteriji za kvalitativni odabir gospodarskog subjekta, uvjeti i zahtjevi koje ponuditelji moraju ispuniti prema posebnim propisima te ostale informacije i uvjeti od utjecaja na izvršenje predmeta nabave. 
Ukoliko se u Pozivu na dostavu ponuda zahtijevaju dokazi o nepostojanju poreznog duga, ponuditelj se neće isključiti ako mu je utvrđeni dug po osnovi javnih davanja manji od 1.000,00 eura. 
Kao obvezna osnova za isključenje u Pozivu na dostavu ponuda (ako se dokazi traže) primijenit će se i činjenica da je ponuditelj sudjelovao u zabranjenim sporazumima (kartelima) utvrđenim od strane nadležnog tijela ili suda, kao i postojanje pravomoćne presude za kazneno djelo neisplate plaća. 
Članak 9.
U postupku jednostavne nabave velike vrijednosti ponude se dostavljaju elektroničkim putem u skladu s pravilima i tehničkim zahtjevima sustava EOJN RH. 
Rok za dostavu ponuda mora biti primjeren predmetu nabave i ne smije biti kraći od 7 (sedam) dana od dana objave ili slanja poziva na dostavu ponuda, osim u slučaju opravdane žurnosti kada rok može biti kraći, ali ne kraći od 3 (tri) dana. 
Ponude zaprimljene u roku za dostavu ponuda otvaraju se nakon roka za dostavu ponuda kroz sustav EOJN RH, pregledavaju se i ocjenjuju na temelju uvjeta i zahtjeva iz Poziva na dostavu ponuda. 
Otvaranje ponuda nije javno, već se provodi automatizirano unutar sustava EOJN RH koji generira Zapisnik o otvaranju. 
Ponuda zaprimljena nakon roka za dostavu ponuda neće se razmatrati. 
Članak 10.
Kriteriji odabira može biti najniža cijena ili ekonomski najpovoljnija ponuda. O kriteriju odabira odlučuju članovi stručnog povjerenstva, ovisno o predmetu nabave. 
Ukoliko je kriterij odabira ekonomski najpovoljnija ponuda, osim kriteriji cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja, jamstveni rok i dr. 
Teret dokazivanja jednakovrijednosti ponuđenog predmeta nabave (robe, usluge ili radova) u potpunosti leži na ponuditelju. 
Članak 11.
Ovlaštene osobe (članovi stručnog povjerenstva) u postupku jednostavne nabave velike vrijednosti izrađuju zapisnik o pregledu i ocjeni ponuda te predlažu zakonskom zastupniku Naručitelja odabir prihvatljive ponude prema kriteriju za odabir, odnosno poništenje postupka jednostavne nabave. 
Prilikom pregleda i ocjene ponuda Naručitelj može pozvati ponuditelje da u primjerenom roku pojasne pojedine elemente ponude u dijelu koji se odnosi na ponuđeni predmet nabave kao i da upotpune ili pojasne zatražene dokaze sposobnosti i ostale dokumente (ako isti ne utječu na cijenu i uvjete ponude). 
Za odabir je dovoljna jedna zaprimljena ponuda koja ispunjava uvjete i zahtjeve iz Poziva na dostavu ponude.
Zakonski zastupnik Naručitelja u postupku jednostavne nabave velike vrijednosti donosi Odluku o odabiru/poništenju. 
Naručitelj zadržava pravo poništiti jednostavnu nabavu, prije i nakon roka za dostavu ponuda, uz pisano obrazloženje koje se temelji na zaštiti javnog interesa (neekonomično trošenje sredstava, prestanak potrebe ili nemogućnost zakonitog izvršenja). 
Naručitelj nije obavezan poništiti postupak jednostavne nabave ako je najpovoljnija ponuda veća od procijenjene vrijednosti nabave, ukoliko ima ili će imati osigurana financijska sredstva i pod uvjetom da su postupkom poštovani postupci i procedure propisane ovim Pravilnikom. 
Članak 12.
O odabiru ponude ili poništenju postupka jednostavne nabave velike vrijednosti obavijestit će se oni ponuditelji koji su dostavili ponudu isključivo putem sustava EOJN RH, odnosno obavijest o odabranom ponuditelju ili poništenju postupka automatski se objavljuje u sklopu pripadajućeg modula. 
Članak 13.
U postupku jednostavne nabave velike vrijednosti s odabranim ponuditeljem sklapa se ugovor ili se izdaje narudžbenica koji moraju biti u skladu s uvjetima određenima u Pozivu na dostavu ponude i odabranom ponudom. 
Ugovori o javnoj nabavi i okvirni sporazumi u postupcima velike vrijednosti obvezno se razmjenjuju i potpisuju u elektroničkom obliku s naprednim elektroničkim potpisom unutar sustava EOJN RH. 
Ugovor ili narudžbenicu potpisuje i ovjerava zakonski zastupnik Naručitelja, odnosno osoba koju zakonski zastupnik Naručitelja ovlasti. 
Članak 14.
Ugovor sklopljen u postupku jednostavne nabave velike vrijednosti mora se izvršavati u skladu s uvjetima iz poziva na dostavu ponude te odabranom ponudom. 
Naručitelj je obvezan kontrolirati izvršenje sklopljenih ugovora na temelju provedenog postupka jednostavne nabave. 
Svaki zahtjev za uvođenje novog podugovaratelja tijekom izvršenja ugovora podnosi se i obrađuje isključivo elektroničkim putem kroz sustav EOJN RH. 

V. REGISTAR UGOVORA JEDNOSTAVNE NABAVE 
Članak 15.
Naručitelj je obvezan voditi registar sklopljenih ugovora i okvirnih sporazuma za predmete nabave čija je vrijednost bez PDV-a jednaka ili veća od 5.000,00 eura sukladno Zakonu o javnoj nabavi, te ga objavljivati i ažurirati izravno na EOJN RH. 

VI. PRAVNA ZAŠTITA I PRIGOVOR
Članak 16.
U postupcima jednostavne nabave velike vrijednosti (iznad 15.000,00 eura), gospodarski subjekt koji je sudjelovao u postupku ima pravo podnijeti prigovor čelniku Naručitelja (Općinskom načelniku) u roku od 5 (pet) dana od dana zaprimanja obavijesti o ishodu postupka (odabiru ili poništenju) kroz sustav EOJN RH.
Prigovor se podnosi elektroničkim putem unutar modula EOJN RH.
Općinski načelnik dužan je o prigovoru odlučiti Rješenjem u roku od 8 (osam) dana od dana izjavljivanja prigovora.
Izjavljeni prigovor odgađa izvršenje ugovora ili izdavanje narudžbenice do donošenja Rješenja čelnika Naručitelja.
Protiv Rješenja čelnika Naručitelja o prigovoru nije dopuštena žalba Državnoj komisiji za kontrolu postupaka javne nabave (DKOM), ali se može pokrenuti upravni spor pred nadležnim Upravnim sudom.

VII. ROK MIROVANJA 
Članak 17.
Na postupke jednostavne nabave po ovom Pravilniku ne primjenjuje se rok mirovanja, osim u dijelu u kojem izjavljeni prigovor iz članka 16. ovog Pravilnika odgađa sklapanje ugovora/izdavanje narudžbenice do donošenja Rješenja čelnika Naručitelja. 

VIII. PRIJELAZNE I ZAVRŠNE ODREDBE 
Članak 18.
Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave („Službeni vjesnik Varaždinske županije“ br. 69/26). 
Postupci nabave pokrenuti do stupanja na snagu ovog Pravilnika dovršit će se prema odredbama Pravilnika koji je bio na snazi u trenutku započinjanja postupka nabave.
Odredbe ovoga Pravilnika koje se odnose na provedbu postupaka jednostavne nabave kroz modul EOJN RH, javnu objavu poziva na dostavu ponuda, prigovor i elektroničku razmjenu ugovora primjenjuju se od dana početka primjene odgovarajućih odredbi Zakona o javnoj nabavi i provedbenih propisa. 
Članak 19.
Ovaj Pravilnik stupa na snagu osmog dana od dana objave u „Službenom vjesniku Varaždinske županije“. 
Ovaj Pravilnik, kao i sve njegove izmjene i dopune, objavit će se na stranicama EOJN RH kao i na internetskim stranicama Općine Donja Voća.

KLASA: 406-03/26-01/__
URBROJ: 2186-014-26-01
Donja Voća, 28.09.2026. 
Predsjednik Općinskog vijeća
                      Branko Jakopec
